SL Uradni list Evropske unije C 257/54

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 257/17)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„CIPOLLOTTO NOCERINO“

EC No: IT/PDO/005/0453/10.03.2005

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole e forestali Naslov: Via XX Settembre, 20 I-00187 Roma Telefon: (39) 06 481 99 68 Telefaks: (39) 06 42 01 31 26 E-naslov: qpa3@politicheagricole.it

2. Vlagatelj:

Naziv: Comitato promotore per la registrazione D.O.P. «Cipollotto Nocerino» Naslov: Via Fucilari, 28 (presso CONFAS) I-84014 Nocera Inferiore (SA) Telefon: (39) 338 77 311 23 Telefaks: (39) 081 92 64 77 E-naslov: bulleri@email.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6. – Sadje, zelenjava in žita, sveži ali predelani – navedeno v Prilogi I – čebula.

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Ime: „Cipollotto Nocerino“

4.2. Opis: ZOP „Cipollotto Nocerino“ označuje čebulice vrste Allium Cepa L, ki je zelnata dvoletnica. Proizvod ob dajanju v promet mora imeti naslednje lastnosti: Čebulica: okus: nežno sladek, nikakor ne oster, slasten in aromatičen; oblika: valjasta z rahlo debelejšim spodnjim delom; barva: popolnoma bele notranje in zunanje plasti; velikost čebulice: med 1 in 5 cm; delež vlage: nad 92 %.Listi: barva: močna zeleno modra s sinjo obarvanostjo; oblika: nerazvejana, cevasta, valjasta, koničasta. „Cipollotto Nocerino“ mora biti za dajanje v promet zdrav, cel, čist, brez vidnih tujih snovi, nepoškodovan, ne sme imeti votlega stebla, zajedavcev, neobičajne zunanje vlage, tujega vonja in/ali okusa, zunaj vidnih poganjkov, izboklin zaradi nepravilnega razvoja, obstojen in trden. Čebulica ima lahko koreninice, listi pa so lahko celi ali odrezani na različne dolžine.

4.3. Geografsko območje: „Cipollotto Nocerino“ se proizvaja v porečju doline Sarno, na ozemlju Agro Nocerino v pokrajini Salerno in v jugozahodnem delu pokrajine Neapelj. Občine, ki so vključene, so navedene v specifikaciji proizvoda.

4.4. Dokazilo o poreklu: Vsaka stopnja proizvodnega postopka se spremlja in za vsako se vodijo vhodni in izhodni proizvodi. S tem ter z vpisom proizvajalcev, katastrskih parcel, na katerih se pridelujejo čebule, in pakircev v ustrezne registre, ki jih vodi pristojni nadzorni organ, se zagotavlja sledljivost proizvoda od začetka do konca proizvodne verige. Nadzorni organ preverja vse osebe, fizične in pravne, na zadevnih seznamih v skladu s specifikacijo proizvoda in zadevnim nadzornim načrtom. Če nadzorni organ ugotovi neskladnost, čeprav le v eni stopnji proizvodne verige, se proizvod ne sme prodajati pod označbo ZOP „Cipollotto Nocerino“.

4.5. Metoda pridobivanja: Specifikacija proizvoda med drugim določa, da je treba „Cipollotto Nocerino“ gojiti na polju. Zemlja se preorje na globino največ 40 cm in nato prekoplje s prekopalnikom, da se jo pripravi za sejanje. Največja gostota sajenja je 200 rastlin na m2, ureditev sajenja pa omogoča 20 do 35 cm razmika med vrstami in 10 do 15 cm razmika med rastlinami. Uporabljeno seme se proizvaja izključno iz čebulic, ki se gojijo in izberejo na geografskem območju iz člena 3 o specifikaciji proizvoda. Seme se lahko goji celo leto v semenskih gredah ali poseje neposredno na polje. Sadike se presadijo, ko dosežejo višino 14 do 16 cm. Namakanje se prilagaja vremenskim razmeram letnega časa: med poletjem se rastline namakajo tri- do štirikrat na teden. Prav tako je potrebno gnojenje nasada, ko začnejo rastline rasti, ter uničevanje plevela z uporabo herbicidov, ki zavirajo kalitev, pred sejanjem ali po njem oziroma presajanjem ali po njem. Proizvodnja in pakiranje morata potekati na opredeljenem območju za zagotovitev kakovosti, sledljivosti in nadzora.

Da se preprečijo dodatne poškodbe, ki bi zmanjšale prodajne količine proizvoda in predvsem vplivale na kakovost celotne partije, je bistveno, da se te dejavnosti opravijo hitro, ko ima čebulica še vedno ves svoj celični turgor: to je edini način, da se lahko čebulice olupijo, ko so v najprimernejšem fiziološkem stanju, in da se dosežejo najboljši rezultati. Da se dokaže pomembnost izvajanja vseh priprav in pakiranja na kraju proizvodnje v kratkem času, je treba poudariti, da se čebula „Cipollotto Nocerino“ uživa surova in sveža, tako da bi bile poglavitne značilnosti, zaradi katerih je enkraten in cenjen proizvod (vonj, sijaj, okusnost, slastnost, hrustljavost, čvrstost), nepopravljivo ogrožene z vsako dodatno obdelavo in/ali prenosom na drugo mesto.

4.6. Povezava: Obstajajo dokazi o gojenju čebule v porečju Sarno pred več kot 2 000 leti: v starodavnih Pompejih so čebule prikazane na slikarijah v hiši Sarnus Lararium, svetišču larov, zaščitnikov hiše. Zgodovinski viri kažejo, da se je mlada čebula (cipollotto) v srednjem veku prodajala na trgu skupaj s pomarančami, limonami in kostanji. Njeno uporabo so svetovali v znani šoli medicine v Salernu, Hippocratica Civitas. Ob koncu devetnajstega in v začetku dvajsetega stoletja so bile čebule uvrščene in opisane v kmetijskih priročnikih in katalogih glavnih proizvajalcev semen. Od takrat ima proizvodnja srebrne čebulice pomembno mesto v lokalnem kmetijstvu. Posebna zemlja in podnebne razmere, ki prevladujejo na celotnem območju, so bile skozi stoletja naklonjene pridelavi take čebule v dolini Sarno. Izvor, razvoj in sedanja sestava zemlje so idealna podlaga za tako čebulo, ki dobro uspeva v rahli, humusni, hladni, dobro drenirani zemlji brez stoječe vode. Vulkanska dejavnost na sosednjih območjih je vplivala na litološko oblikovanje tal doline Sarno, številni izbruhi Vezuva pa so povzročili stratifikacijo tal in vplivali na fizikalno-kemične lastnosti zemlje. Vezuv je redno zasipal območje s pepelom, minerali in lapili, ki so obogatili zemljo s hranili ter ustvarili naraven in učinkovit sistem osuševanja.

Krajevne rastne razmere dodatno zaznamuje tudi čas dnevne svetlobe: ugodno in porazdeljeno izmenjavanje sončne svetlobe in teme pomeni, da je območje še primernejše za rast lilijevk (liliaceae) s hitro rastočimi čebulicami, ker pospešuje uravnoteženo rast nadzemnih (zunanja zgradba) in podzemnih delov rastline, kar je značilnost, ki skupaj z drugimi dejavniki oblikuje organoleptične in morfološke lastnosti rastline ter prispeva k naravnemu beljenju čebulic.

Blagemu podnebju, značilnemu za srednje Sredozemlje, je naklonjena tudi goratost območja s pogorji Monti Picentini, Monti Lattari in Vezuvom, ki dajo zavetje pred vetrovi, ki pihajo s severovzhoda proti zahodu in s tem ustvarjajo idealne, zmerne razmere brez pretirane vročine skozi vse leto. Med te dejavnike okolja spada tudi človek: večstoletne izkušnje krajevnih kmetov, ki so samo z ročnimi postopki (ročno presajanje, lupljenje čebulic, razmnoževanje semena) dokazali, da je povezava med proizvodom, pridelovalcem in krajem zelo tesna ter da ta splet dejavnikov daje proizvodu lastnosti, zaradi katerih je enkraten in ima nesporen sloves.

4.7. Nadzorni organ:

Naziv: CSQA Certificazioni S.R.L. Naslov: Via San Gaetano, 74 I-36016 Thiene (VI) Telefon: (39) 0445 31 30 11 Telefaks: (39) 0445 31 30 70 E-naslov: csqa@csqa.it

4.8. Označevanje: „Cipollotto Nocerino“ je treba pakirati tako, da je ustrezno zaščiten. Na embalaži morajo biti na isti zunanji strani pakiranja čitljivo in neizbrisno navedene naslednje navedbe: „Cipollotto Nocerino“ in „Zaščitena označba porekla“ ali kratica „ZOP“. Vsak paket mora imeti identifikacijsko oznako, tj. logotip, ki je povezan z zaščiteno označbo porekla, in tudi podatke o proizvajalcu in/ali pakircu (lahko tudi samo z identifikacijsko oznako); tržne lastnosti proizvoda: skupina „extra“ – skupina I; količina proizvoda, ki jo vsebuje paket, izražena v skladu z ustreznimi pravili. Logotip prikazuje okroglasto geometrijsko obliko, ki vsebuje tri elemente: stilizirano rastlinico „Cipollotto Nocerino“, ki jo sestavljajo bela valjasta čebulica, osenčena s črno barvo, in dolga lista z zelenima vrhoma. Drugi element ima obliko zelene, stilizirane črke „S“, ki je rahlo nagnjena v desno in na kateri na levi strani logotipa sloni in iz nje izhaja rastlinica „Cipollotto Nocerino“. Tretji element sestavljata besedi „Cipollotto Nocerino“ na desni strani logotipa, ki se dotikata srednjega dela črke „S“. Podroben opis logotipa je v specifikacijah proizvoda. Proizvodi, ki se pripravijo z uporabo ZOP „Cipollotto Nocerino“, tudi z dodatno obdelavo in predelavo, se lahko dajo v promet v embalažah z navedbo te označbe brez logotipa Skupnosti, če:

je ZOP „Cipollotto Nocerino“, potrjena kot taka, edina sestavina skupine proizvodov, v katero spada;

imajo uporabniki ZOP „Cipollotto Nocerino“ pooblastilo imetnikov pravic intelektualne lastnine, dodeljenih z registracijo ZOP „Cipollotto Nocerino“, ki je uvrščena v konzorcij pod nadzorom Ministrstva za kmetijstvo, prehrano in gozdarstvo. Ta konzorcij je pristojen tudi za uvrščanje v ustrezen register in nadzor nad pravilno uporabo zaščitene označbe. Če takšnega konzorcija ni, te dolžnosti opravlja ministrstvo kot nacionalni organ za izvajanje Uredbe (ES) št. 510/2006.

(1) UL L 93, 31.3.2006, str. 12.